**Informatīvais ziņojums**

**par** **kompetenču sadali saistībā ar Eiropas Parlamenta un Padomes (ES) 2018. gada 11. decembra direktīvas Nr. 2018/2001 par no atjaunojamajiem energoresursiem iegūtas enerģijas izmantošanas veicināšanu ieviešanu**

**1. Direktīvas 2018/2001 nosacījumi**

2018.gada 11.decembra Parlamenta un Padomes direktīva Nr. 2018/2001 par no atjaunojamajiem energoresursiem iegūtas enerģijas izmantošanas veicināšanai (turpmāk – Direktīva 2018/2001) ir visaptveroša jumta direktīva atjaunojamās enerģijas ražošanas un izmantošanas veicināšanai. Direktīvā 2018/2001 ir noteikti ne tikai atjaunojamās enerģijas mērķi un to piemērošanas nosacījumi, bet arī vairāki nosacījumi un palīgrīki mērķu sasniegšanai, piemēram, nosacījumi kopprojektu īstenošanai atjaunojamās enerģijas ražošanas veicināšanai, nosacījumi atjaunojamās enerģijas kopienām, atjaunojamās enerģijas izcelsmes apliecinājumiem.

Tāpat Direktīvā 2018/2001 ir iekļauti specifiski nosacījumi bioloģiskā šķidrā kurināmā un biomasa kurināmā (turpmāk – biokurināmā), biodegvielu un biogāzes izmantošanai, stiprinot jau 2015.gadā noteiktos ilgtspējas kritērijus un siltumnīcefekta gāzu (turpmāk – SEG) emisiju ietaupījuma kritērijus biodegvielām un bioloģiskajam šķidrajam kurināmajam un nosakot jaunus kritērijus biokurināmajam, kā arī nosakot, ka tikai šiem kritērijiem atbilstošam biokurināmajam, biogāzei vai biodegvielām var sniegt atbalstu un izmantot atjaunojamās enerģijas mērķa sasniegšanā.

Informatīvajā ziņojumā ir apskatīti nosacījumi un kompetence attiecībā uz ilgtspējas un SEG emisiju ietaupījuma kritērijiem, kas ir piemērojami biodegvielu, biogāzes un biokurināmā izejvielām, kā arī jomas, kurās nepieciešams nodrošināt kompetentu ekspertīzi un nacionālo interešu pārstāvību Eiropas Komisijas tiesību aktu izstrādē.

Šajā informatīvajā ziņojumā netiek apskatīti tie nosacījumi, kas attiecas uz citiem atjaunojamās enerģijas veidiem, jo uz tiem attiecināmie Direktīvā 2018/2001 iekļautie nosacījumi ir Ekonomikas ministrijas kompetencē, un Ekonomikas ministrija šo nosacījumu transponēšanas atbildību nav noraidījusi.

**1.1. Biodegvielas un biokurināmais, to izejvielu audzēšana vai ieguve**

Biodegviela ir šķidrā degviela, ko ražo no biomasas un patērē transportā. Mūsdienās vissvarīgākā biodegviela ir bioetanols (ražots no cukura un graudaugu kultūrām), ko izmanto benzīna aizstāšanai, un biodīzeļdegviela (galvenokārt izgatavota no augu eļļām), ko izmanto dīzeļdegvielas nomaiņai. Vienlaikus biodegvielu izejvielas var tikt iegūtas arī no atkritumiem un atlikumiem, kas var būt sadzīves atkritumi, rūpniecības atkritumi, lauksaimniecības atkritumi vai dažādas atlikumvielas, kas radušās rūpnieciskās ražošanas (t.sk. pārtikas ražošanas) procesos – t.s. modernās biodegvielas.

Bioloģiskie šķidrie kurināmie ir no biomasas izgatavoti šķidrie kurināmie, ko izmanto elektroenerģijas vai siltumenerģijas ražošanai.

Biomasas kurināmais ir ciets vai gāzveida kurināmais, kas izgatavota no biomasas, arī sadzīves vai rūpnieciskajos atkritumos esošās biomasas frakcijas.

**1.2. Nosacījumi biodegvielai un biokurināmajam**

Direktīvā 2018/2001 noteiktie ilgtspējas un SEG emisiju ietaupījuma kritēriji ir izstrādāti, lai samazinātu netiešās zemes izmantošanas izmaiņas (turpmāk – NZII) riskus, kas var rasties biodegvielu vai biokurināmā izejvielu audzēšanā vai ieguvē. NZII var rasties, ja ganības vai lauksaimniecības zeme, kas iepriekš paredzēta pārtikas un barības tirgiem, tiek novirzīta biodegvielas ražošanai. Šajā gadījumā joprojām ir jāapmierina pārtikas un barības pieprasījums, kas var izraisīt lauksaimniecības zemes paplašināšanu teritorijās ar lielu oglekļa daudzumu, piemēram, mežos, mitrājos un kūdrājos. Tas nozīmē zemes izmantojuma maiņu (mainot šādas teritorijas uz lauksaimniecības zemi) un var izraisīt SEG emisijas (koksnē un augsnē uzkrātais oglekļa dioksīds), kas negatīvi ietekmē tos emisiju ietaupījumus, kas rodas, izmantojot biodegvielu fosilā kurināmā vietā.

**Direktīvā 2018/2001 ir noteikti vairāki nosacījumi, kam jāatbilst biodegvielu un biokurināmā izejvielām, lai tās tiktu uzskatītās par ilgtspējas kritērijiem atbilstošām.** Piemēram, izejvielām ir jābūt audzētām tikai uz noteiktām lauksaimniecības zemēm vai uz zemēm, kas iepriekš nav bijušas meži, kūdrāji, mitrāji vai uz organiski bagātām augsnēm u.c. Tāpat ir noteikti kritēriji, kam ir jāatbilst meža biomasas biokurināmajam, piemēram, meža biomasa ir audzēta reģionos, kuriem ir izveidotas meža apsaimniekošanas sistēmas.

Biodegvielām un biokurināmajam, kas tiek iegūts no sadzīves vai rūpnieciskajiem atkritumiem vai no dažādiem atlikumproduktiem – pārstrādāta oglekļa kurināmie vai degvielas[[1]](#footnote-1), vai no atjaunojamajiem energoresursiem ražotas nebioloģiskas izcelsmes šķidrai un gāzveida transporta degvielai netiek piemēroti ilgtspējas kritēriji, atzīstot šādas izejvielas par ilgtspējīgām, tomēr šādām izejvielām tiek piemēroti SEG emisiju ietaupījuma kritēriji, lai šādu izejvielu izmantošana biodegvielas vai biokurināmā ražošanā nerādītu vairāk SEG emisiju nekā SEG emisiju ietaupījums šādu biodegvielu vai biokurināmā izmantošanā.

Līdz ar to ir saprotams, ka biodegvielu vai biokurināmā ilgtspējas un SEG emisiju ietaupījuma kritēriji pēc būtības tiek noteikti balstoties tieši uz izejvielu audzēšanas, ražošanas un ieguves aspektiem.

**2. Ministriju kompetences ilgtspējas un SEG emisiju ietaupījuma kritēriju aspektā**

**2.1. Ekonomikas ministrija**

Saskaņā ar Ministru kabineta 2020.gada 25.septembra noteikumu Nr. 588 “Ekonomikas ministrijas nolikums” 4.1.3.apakšpunktu Ekonomikas ministrija izstrādā, organizē un koordinē enerģētikas politiku.

Attiecībā uz enerģētikas politiku, kurā neatsverama loma ir arī enerģijai, kas iegūta no atjaunojamiem energoresursiem, Ekonomikas ministrija šobrīd izstrādā un uzrauga normatīvos aktus, kas regulē un attiecas, piemēram, uz enerģijas tirgu un infrastruktūru, obligātā iepirkuma sistēmu, naftas drošības rezervēm, energoefektivitāti, degvielas kvalitāti un uzraudzību, atjaunojamās enerģijas izmantošanas veicināšanu u.c.

Ekonomikas ministrijai vēsturiski[[2]](#footnote-2) bija noteikta atbildība par Eiropas Parlamenta un Padomes 2009.gada 23.aprīļa direktīvu Nr.2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK (turpmāk – Direktīva 2009/28/EK), kurā pirmo reizi tika izvirzīti ilgtspējas kritēriji biodegvielām un bioloģiskajiem šķidrajiem kurināmajiem, jo 2009.gadā netikta panākta vienošanās ar citām ministrijām par atbildību sadalījumu.

Lai nodrošinātu Direktīvas 2009/28/EK (konsolidētā versija) pilnīgu transponēšanu, 2011.gada 5.jūlijā tika apstiprināti Ekonomikas ministrijas izstrādātie Ministru kabineta noteikumi Nr.545 “Noteikumi par biodegvielu un bioloģisko šķidro kurināmo ilgtspējas kritērijiem, to ieviešanas mehānismu un uzraudzības un kontroles kārtību” (turpmāk – noteikumi Nr.545), kuros attiecīgi 2019.gadā tika veikti grozījumi, lai pārņemtu 2015.gada Direktīvas 2009/28/EK grozījumus. Vienlaikus jānorāda, ka noteikumos Nr.545 nav iekļauti nosacījumi attiecībā uz biomasas kurināmo vai biogāzi, jo šādi nosacījumi ir iekļauti tikai Direktīvā 2018/2001.

**2.2. Zemkopības ministrija**

Saskaņā ar Ministru kabineta 2019. gada 30. aprīļa noteikumu Nr. 187 “Zemkopības ministrijas nolikums” 4.punktu Zemkopības ministrija (turpmāk – ZM) izstrādā lauksaimniecības, meža nozares un zivsaimniecības politiku šādās jomās:

* lauksaimniecības resursu ilgtspējīga apsaimniekošana – 4.1.6.apakšpunkts
* meža resursu ilgtspējīga apsaimniekošana – 4.1.12.apakšpunkts;
* klimata pārmaiņu samazināšana, ierobežošana un pielāgošanās klimata pārmaiņām lauksaimniecības, meža un zivsaimniecības nozarē – 4.1.16.apakšpunkts;
* atjaunojamo enerģijas resursu – meža un lauksaimniecības biomasas – ilgtspējīga pieejamība, ieguve un izmantošana – 4.1.18.apakšpunkts.

Vienlaikus saskaņā ar ZM nolikuma 5.19.apakšpunktu ZM saskaņā ar iepriekšminēto kompetenci koordinē un kontrolē Eiropas Savienības tiesību pārņemšanu un ieviešanu.

Līdz ar to ir secināms, ka ZM ir noteikta kompetence t.sk. meža un lauksaimniecības biomasas (atjaunojamās enerģijas resursi) ilgtspējīgas pieejamības, ieguves un izmantošanas politikas jomas izstrādē.

Tādējādi ir secināms, ka ZM kompetencē ir nosacījumi attiecībā uz ilgtspējas kritērijiem, kas piemērojami biodegvielu, bioloģisko šķidro kurināmo, biomasas kurināmo, biomasas degvielas vai biogāzes lauksaimniecības, mežsaimniecības u.c. izcelsmes (arī vietējo izejvielu izcelsmes) izejvielām.

**2.3. Vides aizsardzības un reģionālās attīstības ministrija**

Saskaņā ar Ministru kabineta 2011.gada 29.marta noteikumu Nr. 233 “Vides aizsardzības un reģionālās attīstības ministrijas nolikums” 4.1.1.4. apakšpunktu Vides aizsardzības un reģionālās attīstības ministrija (turpmāk – VARAM) izstrādā klimata politiku. Savukārt saskaņā ar Atkritumu apsaimniekošanas likuma 7. panta pirmās daļas 1. un 2. punktu VARAM organizē atkritumu apsaimniekošanas valsts plāna izstrādi un koordinē tā īstenošanu, kā arī sagatavo normatīvo aktu projektus atkritumu apsaimniekošanas jomā.

Vienlaikus saskaņā ar VARAM nolikuma 6.6.apakšpunktu VARAM atbilstoši kompetencei pārstāv valsts intereses starptautiskajās organizācijās un Eiropas Savienības institūcijās.

VARAM līdz šim ir izstrādājis vairākus tiesību un normatīvos aktus tieši SEG emisiju aprēķināšanas jomā, piemēram:

* Ministru kabineta 2018.gada 23.janvāra noteikumi Nr.42 “Siltumnīcefekta gāzu emisiju aprēķina metodika”, kur ir noteikta vienota SEG emisiju aprēķina metodika, lai novērtētu pasākumu un projektu ietekmi uz klimata pārmaiņām;
* Ministru kabineta 2017.gada 12.decembra noteikumi Nr.737 “Siltumnīcefekta gāzu inventarizācijas un prognožu sagatavošanas nacionālās sistēmas izveidošanas un uzturēšanas noteikumi”, kur ir noteikti nosacījumi vēsturisko un prognozēto SEG emisiju aprēķināšanai.

Līdz ar to secināms, ka VARAM kompetence ir klimata politikas izstrāde un VARAM ir kompetence un zināšanas SEG emisiju aprēķināšanas jomā, kā arī VARAM kompetence ir izstrādāt normatīvo aktu projektus attiecībā uz atkritumu apsaimniekošanu.

**3. Latvijas viedokļa aizstāvība Eiropas Komisijas tiesību aktu izstrādē**

Attiecībā uz ilgtspējas un SEG emisiju ietaupījuma kritērijiem Direktīvā 2018/2001 ir iekļauts deleģējums vismaz 10 pakārtoto tiesību aktu – deleģēto aktu vai īstenošanas aktu, izstrādei. Šo tiesību aktu izstrādē atbilstoši kompetencei valsts interešu aizstāvība būtu jānodrošina tām ministrijām, kuru kompetencei tas piekrīt, lai Latvijas viedokli pārstāvētu atbilstoši eksperti ar pietiekamām zināšanām konkrēto nosacījumu izpratnē.

Tāpēc nacionālo interešu aizstāvība, t.sk. izstrādājot nacionālās pozīcijas, instrukcijas vai sagatavojot Latvijas viedokli, būtu jānodrošina VARAM iesaiste šādu Direktīvā 2018/2001 noteikto deleģēto aktu izstrādē:

* attiecībā uz SEG emisiju ietaupījumiem un novērsto CO2 emisiju kredītiem,
* attiecībā uz detalizētu tehnisko specifikāciju konkrēto darbību SEG emisiju ietaupījumu aprēķinu, piemēram, tādu ikgadējo audzēšanas SEG emisiju vai emisiju ietaupījuma aprēķināšanu, ko rada virszemes un pazemes oglekļa uzkrājumu izmaiņas jau apstrādātās zemes platībās,
* attiecībā uz biodegvielu, bioloģiskā šķidrā kurināmā, biomasas degvielas vai biomasas kurināmā lauksaimniecības, mežsaimniecības u.c. izcelsmes izejvielu un ražošanas paņēmienu SEG emisiju ietekmes standartvērtībām vai šo vērtību aprēķina metodoloģijas pārskatīšanu;
* attiecībā uz moderno biodegvielu izejvielu, kas ražotas no atkritumiem vai atlikumiem, sarakstu izstrādē

Savukārt nacionālo interešu aizstāvība, t.sk. izstrādājot nacionālās pozīcijas, instrukcijas vai sagatavojot Latvijas viedokli, būtu jānodrošina ZM šādu Direktīvā 2018/2001 noteikto deleģēto aktu vai īstenošanas aktu izstrādē:

* attiecībā uz sertifikācijas kritērijiem biodegvielu, bioloģiskā šķidrā kurināmā, biomasas kurināmā un biomasas degvielu lauksaimniecības, mežsaimniecības u.c. izcelsmes izejvielām, kuras rada zemu vai augstu netiešās zemes izmantošanas maiņas riskus, un šo kritēriju pārskatīšanu;
* attiecībā uz to, kuriem zālājiem ir piemērojami noteiktie ilgtspējas kritēriji;
* par biomasai piemērojamo ilgtspējas kritēriju pamatotības pierādījumiem;
* par biomasai piemērojamo ilgtspējas kritēriju efektivitāti;

Attiecībā uz biodegvielas un biokurināmā ilgtspējas un SEG ietaupījumu kritērijiem Latvijas viedokļa pārstāvība būtu jānodrošina par šādiem Eiropas Komisijas tiesību aktiem, kuru izstrādei Direktīvā 2018/2001 ir iekļauts deleģējums: 26.panta 2.punkta 5.rindkopa; 28.panta 5. un 6. punkts; 29.panta 8.punkts, 14.punkta 2.teikums; 30.panta 8.punkts; 31.panta 5. un 6.punkts.

**4. Direktīvas 2018/2001 pārņemšana**

**4.1. Likumprojektu izstrāde**

**EM Direktīvas 2018/2001 pārņemšanai ir izstrādājusi vairākus likumprojektus:**

* Transporta enerģijas likums – izsludināts Valsts sekretāru sanāksmē 2020.gada 17.decembrī;
* Grozījumi Enerģētikas likumā – publicēti sabiedriskajai apspriedei;
* Grozījumi Elektroenerģijas tirgus likumā - tiks publicēti sabiedriskajai apspriedei 2021.gada sākumā.

**Tādējādi tiks pārņemti šādi Direktīvas 2018/2001 nosacījumi:**

* EM atbildībā esošie nosacījumi un Direktīvas 2018/2001 definīcijas;
* nosacījumi attiecībā uz atjaunojamo transporta enerģijas pieejamību un elektrotransportlīdzekļu uzlādes punktu un citu uzpildes punktu infrastruktūru;
* galvenie atbilstības ilgtspējas un SEG emisiju ietaupījuma kritēriju nosacījumi un izņēmumi no tiem (29. panta 1. punkta 2. un 3. rindkopa);
* izejvielu uzskaitījums, kurām tiek piemērota dubulta uzskaite (9.pielikums);
* deleģējums Direktīvas 2018/2001 29., 30. un 31. panta, kā arī 5., 6. un 8. pielikuma nosacījumu izteikšanai Ministru kabineta noteikumos.

Līdz ar to ir secināms, ka galvenie nosacījumi attiecībā uz biodegvielu, biogāzes un biokurināmā, pārstrādātas oglekļa kurināmo vai degvielu, kā arī no atjaunojamajiem energoresursiem ražotas nebioloģiskas izcelsmes šķidro un gāzveida transporta degvielu ilgtspējas un SEG emisiju ietaupījuma kritērijiem tiks pārņemti ar EM virzītajiem likumprojektiem.

**4.2. Ministru kabineta noteikumu izstrāde**

Ņemot vērā, ka šobrīd ir spēkā noteikumi Nr.545, kuros ir iekļauti šodien spēkā esošie biodegvielām piemērojamie ilgtspējas un SEG emisiju ietaupījumu kritēriji, ir nepieciešams veikt grozījumus vai pārstrādāt noteikumus Nr.545, lai tajos izteiktu attiecīgos jaunos Direktīvas 2018/2001 nosacījumus un aktualizētu esošos biodegvielu, biogāzes un biokurināmā, pārstrādātas oglekļa kurināmo vai degvielu ilgtspējas kritērijus. Tāpat nepieciešams normatīvajos aktos iekļaut no atjaunojamajiem energoresursiem ražotas nebioloģiskas izcelsmes šķidro un gāzveida transporta degvielu ilgtspējas un SEG emisiju ietaupījuma kritērijus.

Attiecībā uz un SEG ietaupījumu kritērijiem noteikumos Nr.545 ir iekļaujamas šādi Direktīvas 2018/2001 nosacījumi: 29.panta 1.punkta 2. un 3.rindkopa (EM šos nosacījumus ir iekļāvusi likumprojektos), 29.panta 2.-7.punkts, 12.-13.punkts, 14.punkta 1.teikums; 29.panta 10.punkts, 29.panta 11.punkts, 30.pants, 31.panta 1.punkts, 5., 6. un 8.pielikums, 9.pielikums (EM šos nosacījumus ir iekļāvusi likumprojektā).

**5. Līdzšinējais process kompetenču sadalei Direktīvas 2018/2001 nosacījumu pārņemšanai**

Direktīva 2018/2001 stājās spēkā 2018. gada beigās. Lai gan Eiropas Savienības tiesību aktu pārņemšanas un ieviešanas kontroles informācijas sistēmā kā atbildīgā iestāde par Direktīvu 2018/2001 ir norādīta tikai Ekonomikas ministrija, tomēr Ekonomikas ministrija savu vienpersonisko atbildību par visu Direktīvas 2018/2001 nosacījumu pārņemšanu nav apstiprinājusi, vairākkārtīgi norādot arī citu ministriju kompetences jautājumus Direktīvas 2018/2001 nosacījumos.

Tieslietu ministrija saskaņā ar Ministru kabineta 2012.gada 10.aprīļa noteikumiem Nr.255 “Eiropas Savienības tiesību aktu pārņemšanas un ieviešanas kontroles un koordinācijas noteikumi” sākot ar 2019.gada 1. pusgadu nodrošināja kompetences jautājuma risināšanu 2019.gadā organizējot vairākas elektroniskās saskaņošanas par kompetenču sadali un 2020.gada janvārī organizējot ekspertu līmeņa sanāksmi, bet 2020.gada oktobrī – valsts sekretāru vietnieku līmeņa sanāksmi.

Ekonomikas ministrija šajā procesā sniedza detalizētu argumentāciju par piedāvāto kompetenču sadali, sniedzot detalizētas atsauces uz ministriju nolikumiem, direktīvu 2018/2001 rindkopām un informējot ministrijas par veicamajām darbībām Direktīvas 2018/2001 nosacījumu pārņemšanā. Tāpat Ekonomikas ministrija organizēja atsevišķu sanāksmi ar Zemkopības ministriju par Direktīvas 2018/2001 29.-31.panta nosacījumiem.

Tomēr neskatoties uz gandrīz 2 gadus ilgo procesu līdz šim nav izdevies panākt kompromisu kompetenču sadalījumam par atsevišķiem Direktīvas 2018/2001 nosacījumiem.

**6. Kavēšanās Direktīvas 2018/2001 pārņemšanā**

Direktīvas 2018/2001 savlaicīgas nepārņemšanas gadījumā pastāv risks, ka Eiropas Komisija ierosinās pārkāpuma procedūru, un, ja pārkāpums netiks novērsts pietiekami ātri, pastāv iespēja, ka Eiropas Komisija vērsīsies Eiropas Savienības Tiesā (turpmāk – EST), lūdzot ar pirmo spriedumu noteikt finansiālas sankcijas. Katrai dalībvalstij ir noteikta vienreizējā maksājuma summa, pie kuras pieskaita soda naudu vai kavējuma naudu par laiku, līdz kuram tiek novērsts pārkāpums, ja tiek celta prasība par to, ka nav laicīgi pārņemta direktīva. Vienreizējā soda maksājuma summa Latvijai ir 308 000 *euro*. Pie šīs summas tiek pieskaitīta soda nauda (minimālā summa dienā ir 124,2 *euro*, savukārt maksimālā – 2484 *euro*), kas tiek noteikta atbilstoši EST ieskatam, vadoties no pārkāpuma smaguma, vai arī kavējuma nauda, kas tiek aprēķināta par katru dienu, kamēr pārkāpums turpinās. Minimālā Latvijai piemērojamā kavējuma nauda dienā ir 372,6 *euro*, savukārt maksimālā – 22 356 *euro*. Līdz ar to ir secināms, ka, ja Latvija nav izpildījusi tai noteikto pienākumu noteiktā laika periodā transponēt direktīvas prasības, tad gadā Latvijai piemērojamā kavējuma nauda no EST puses var sasniegt gandrīz 8 milj. euro, bet vienreizējā soda maksājums – 906,6 tūkst. *euro*.

**7. Secinājumi**

* ir nepieciešams pēc iespējas ātrāk vienoties par atbildību sadalījumu par Direktīvā 2018/2001 noteiktajiem biodegvielām, biogāzei un biokurināmajam piemērojamajiem ilgtspējas un SEG emisiju ietaupījumu kritērijiem;
* ir nepieciešams nodrošināt kompetentu ekspertīzi un Latvijas nacionālo interešu pārstāvību Eiropas Komisijas tiesību aktu izstrādē
* ņemot vērā atbildību sadalījumu un šajā ziņojumā apskatītās ministriju kompetences, ir nepieciešams uzsākt Latvijas normatīvā regulējuma izstrādi attiecībā uz ilgtspējas un SEG emisiju ietaupījuma kritērijiem, to atbilstības pārbaudi, veicot attiecīgos grozījumus noteikumos Nr.545.

Ekonomikas ministrijas valsts sekretārs E. Valantis

Rimša, 67013244

Helena.Rimsa@em.gov.lv

1. šķidri un gāzveida kurināmie/degvielas, ko ražo no neatjaunojamas izcelsmes šķidro vai cieto atkritumu plūsmām, kas nav piemēroti materiālu reģenerācijai saskaņā ar Direktīvas 2008/98/EK 4. pantu, vai no neatjaunojamas izcelsmes atkritumu apstrādes gāzes un atgāzes, kas nenovēršami un netīši rodas ražošanas procesā no rūpnieciskām iekārtām [↑](#footnote-ref-1)
2. saskaņā ar 2008.gada 15.aprīļa Ministru kabineta protokolu Nr.24 40§ [↑](#footnote-ref-2)